Liketso 26 | Bibele e Inthaneteng | Phetolelo ea Lefatše le Lecha
26 Agripa+ a re ho Pauluse: “U lumeletsoe ho ipuella.” Joale Pauluse a otlolla letsoho+ ’me ha a itšireletsa a qala ho re:+ 2 “Malebana le lintho tsohle tseo Bajuda ba nqosang+ ka tsona, Morena Agripa, ke inka ke le ea thabileng hore ebe ke tla itšireletsa ka pel’a hao letsatsing lena, 3 haholo-holo kaha u le setsebi litloaelong+ tsohle hammoho le litsekong har’a Bajuda. Ka hona ke kōpa hore u nkutloe ka ho se fele pelo. 4 “Ka sebele, ha e le ka mokhoa oa bophelo+ oo ke ileng ka phela ka oona ho tloha bocheng ho tloha tšimolohong har’a sechaba sa heso le Jerusalema, Bajuda bohle 5 ba neng ba tloaelane le ’na pele ho tloha ho oa ho qala baa tseba, haeba feela ba lakatsa ho paka, hore ke ile ka phela ke le Mofarisi+ ho ea ka lequloana+ la mofuta oa rōna oa borapeli le latelang litaelo tse thata ka ho fetisisa. 6 Leha ho le joalo hona joale ka lebaka la tšepo+ ea tšepiso+ e ileng ea etsoa ke Molimo ho baholo-holo ba rōna ke eme ke bitselitsoe kahlolo; 7 athe meloko ea rōna e leshome le metso e ’meli e tšepile ho fihla phethahatsong ea tšepiso ena ka ho mo etsetsa tšebeletso e halalelang ka matla haholo bosiu le motšehare.+ Ke qosoa+ ke Bajuda malebana le tšepo ena, morena. 8 “Ke hobane’ng ha le nahana hore ke ntho e sa lumeleheng har’a lōna hore Molimo o tsosa bafu?+ 9 Ka sebele ke ne ke nahana hore ke tšoanela ho etsa liketso tse ngata tsa khanyetso khahlanong le lebitso la Jesu Monazaretha; 10 e leng seo, ha e le hantle, ke ileng ka se etsa Jerusalema, ’me ka koalla bahalaleli ba bangata lichankaneng,+ kaha ke ne ke amohetse matla ho baprista ba ka sehloohong;+ ’me ha ba il’o bolaoa, ka vouta khahlanong le bona. 11 Ka ho ba fa kotlo ka makhetlo a mangata ka lisynagogeng+ tsohle ka leka ho ba qobella ho latola tumelo; kaha ke ne ke ba halefetse ka ho fetisisa, ka ba ka ea bohōleng ba ho ba hlorisa esita le metseng e ka ntle. 12 “Har’a boiteko bona eare ha ke e-ea Damaseka+ ka bolaoli le taelo e tsoang ho baprista ba ka sehloohong, 13 morena, har’a motšehare tseleng, ka bona leseli le fetang phatsimo ea letsatsi le halima ho tsoa leholimong ho mpota-pota le ho pota-pota ba tsamaeang le ’na.+ 14 Ha re oetse fatše kaofela ka utloa lentsoe le re ho ’na ka puo ea Seheberu, ‘Saule, Saule, u ntlhorisetsa’ng? Ho ’na u raha litsenene ho thatafaletsa uena.’+ 15 Empa ka re, ‘U mang, Morena?’ Eaba Morena o re, ‘Ke ’na Jesu, eo u mo hlorisang.+ 16 Leha ho le joalo, tsoha ’me u eme ka maoto.+ Etsoe ke iponahalitse ho uena ho finyella sena, e le hore ke u khethe u le mohlanka le paki+ ea lintho tseo u li boneng hammoho le lintho tseo ke tla u bontša tsona mabapi le ’na; 17 ha ke ntse ke u lopolla ho batho bana le ho lichaba, tseo ke u romelang+ ho tsona, 18 ho bula mahlo+ a tsona, ho li reteletsa ho tloha lefifing+ ho tla leseling+ le ho tloha matleng a Satane+ ho tla ho Molimo, e le hore li amohele tšoarelo ea libe+ le lefa+ har’a ba halalelitsoeng+ ke tumelo ea bona ho ’na.’ 19 “Ka lebaka leo, Morena Agripa, ha kea ka ka ba ea sa mameleng pono+ eo ea leholimo, 20 empa ho ba Damaseka+ pele hammoho le ho ba Jerusalema,+ le naheng eohle ea Judea, le lichabeng+ ka qala ho tlisa molaetsa oa hore ba lokela ho baka le ho retelehela ho Molimo ka ho etsa mesebetsi e tšoanelang pako.+ 21 Ka lebaka la lintho tsena Bajuda ba ile ba ntšoara ka tempeleng ’me ba leka ho mpolaea.+ 22 Leha ho le joalo, kahobane ke fumane thuso+ e tsoang ho Molimo ke tsoela pele ho fihlela letsatsing lena ho pakela ba banyenyane hammoho le ba baholo, empa ke sa bolele letho haese lintho tseo Baprofeta+ hammoho le Moshe+ ba ileng ba bolela hore li ne li tla etsahala, 23 hore Kreste o ne a tla utloa bohloko+ ’me, e le oa pele ea tlang ho tsosoa bafung,+ o ne a tla phatlalatsa leseli+ ho batho bana hammoho le ho lichaba.”+ 24 Joale ha a ntse a bua lintho tsena ha a itšireletsa, Festase a re ka lentsoe le phahameng: “Ua hlanya,+ Pauluse! Thuto e ngata ea u hlantša!” 25 Empa Pauluse a re: “Ha ke hlanye, Mohlomphehi ea Khabane Festase, empa ke bua lipolelo tsa ’nete le tsa ho hlaphoheloa kelellong. 26 Ha e le hantle, morena eo ke buang le eena ka bolokolohi o tseba hantle ka lintho tsena; etsoe ke kholisehile hore ha ho le e ’ngoe ea lintho tsena eo a sa e eleng hloko, kaha ntho ena ha ea etsetsoa sekhutlong.+ 27 Morena Agripa, na u lumela Baprofeta? Kea tseba hore ua lumela.”+ 28 Empa Agripa a re ho Pauluse: “Ka nako e khutšoanyane u ne u tla ntšusumelletsa hore ke be Mokreste.” 29 Eaba Pauluse o re: “Ke ne nka lakatsa ho Molimo hore ebang ke ka nako e khutšoanyane kapa ka nako e telele eseng uena feela empa le bohle ba nkutloang kajeno e ne e ka ba batho ba kang ’na, kantle ho litlamo tsena.” 30 Morena a ema ’me ’musisi le Bernise le banna ba lutseng le bona ba ema. 31 Empa eare ha ba tloha ba qala ho buisana, ba re: “Motho enoa ha a etse letho le tšoaneloang ke lefu+ kapa litlamo.” 32 Ho feta moo, Agripa a re ho Festase: “Monna enoa a ka be a lokolotsoe haeba a ne a sa ipiletsa+ ho Cesare.”